text: Qoyunlar quzulayan zaman keçirilən mərasimdir. İqlim şəraitindən asılı olaraq bayramın keçirildiyi tarix bölgədən bölgəyə dəyişir. Məsələn, Balakən-Zaqatala zonasında qış sərt keçdiyi üçün qoç sürüyə bir qədər gec – sentyabr ayında qatılır, döl isə fevral-mart aylarına düşür. Kolxoz dövründə döl zamanı ən azı on-on iki çoban sürünün içərisində olur və döl qurtarana qədər sürüdən ayrılmırdılar. Quzuları yaxşı tanıyan çobanlardan əmizçilər tutulur və yeni doğulan quzular onlara həvalə olunurdu. Döl qurtarandan sonra da onlara mükafat olaraq bir-iki qoyun verilirdi. Dölü başa vurduqdan sonra yaxşı bir qoç kəsilir və yaxud sürüdə qaçaq doğan qoyunlar olduqda onların balası ayrıca bəslənir, döl qurtaran vaxt həmin quzu kəsilib bayram edilirdi.